– На самой справе, бадзяжныя сабакі сустракаюцца не так часта, як гэта здаецца. Месцамі іх пражывання традыцыйна з’яўляюцца тэрыторыі каля прадпрыемстваў харчовай вытворчасці, сметнікі, звалкі харчовых адходаў. У межах нашага горада няма нічога падобнага. Тыя зграі, што ў апошні час палохаюць прахожых на вуліцах населеных пунктаў, папаўняюцца зусім не бадзяжнымі жывёламі, а Шарыкамі і Жучкамі з прыватнага сектара, якіх недобрасумленныя гаспадары нават не збіраюцца абмяжоўваць у свабодзе перасоўвання. Такім чынам, вядзёныя інстынктам гадаванцы прыходзяць дамоў толькі падсілкавацца, увесь астатні час праводзячы сярод сабе падобных. Да якіх трагедый гэта можа прывесці, мы дазнаемся са сродкаў масавай інфармацыі і са зваротаў грамадзян у разнастайныя структуры ці непасрэдна да нас.